62005CJ0250_EL
Διάδικοι
Σκεπτικό της απόφασης
Διατακτικό
Διάδικοι
Στην υπόθεση C-250/05,
με αντικείμενο αίτηση εκδόσεως προδικαστικής αποφάσεως δυνάμει του άρθρου 234 ΕΚ, που υπέβαλε το Hessisches Finanzgericht Kassel (Γερμανία) με απόφαση της 14ης Απριλίου 2005, η οποία περιήλθε στο Δικαστήριο στις 15 Ιουνίου 2005, στο πλαίσιο της διαδικασίας
Turbon International GmbH,
ως καθολική διάδοχος της Kores Nordic Deutschland GmbH,
κατά
Oberfinanzdirektion Koblenz,
ΤΟ ΔΙΚΑΣΤΗΡΙΟ (δεύτερο τμήμα),
συγκείμενο από τους C. W. A. Timmermans (εισηγητή), πρόεδρο τμήματος, R. Schintgen, J. Klučka, R. Silva de Lapuerta και L. Bay Larsen, δικαστές,
γενική εισαγγελέας: J. Kokott
γραμματέας: K. Sztranc-Sławiczek, υπάλληλος διοικήσεως,
έχοντας υπόψη την έγγραφη διαδικασία και κατόπιν της συνεδριάσεως της 1ης Ιουνίου 2006,
λαμβάνοντας υπόψη τις παρατηρήσεις που κατέθεσαν:
– η Turbon International GmbH, ως καθολική δικαιοδόχος της Kores Nordic Deutschland GmbH, εκπροσωπούμενη από τους D. Quednau και J. Metzner, Steuerberater,
– η Κυβέρνηση του Ηνωμένου Βασιλείου, εκπροσωπούμενη από τις R. Caudwell, C. White και T. Harris, επικουρούμενες από τον O. Thomas, barrister,
– η Επιτροπή των Ευρωπαϊκών Κοινοτήτων, εκπροσωπούμενη από την J. Hottiaux, επικουρούμενη από τον δικηγόρο B. Wägenbauer, Rechtsanwalt,
αφού άκουσε τη γενική εισαγγελέα που ανέπτυξε τις προτάσεις της κατά τη συνεδρίαση της 8ης Ιουνίου 2006,
εκδίδει την ακόλουθη
Απόφαση
Σκεπτικό της απόφασης
1. Η αίτηση για την έκδοση προδικαστικής αποφάσεως αφορά την ερμηνεία των κλάσεων 3215 και 8473 της Συνδυασμένης Ονοματολογίας (στο εξής: ΣΟ), που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256, σ. 1), όπως τροποποιήθηκε με τον κανονισμό (ΕΚ) 1734/96 της Επιτροπής, της 9ης Σεπτεμβρίου 1996 (ΕΕ L 238, σ. 1).
2. Το ερώτημα αυτό ανέκυψε στο πλαίσιο διαφοράς μεταξύ της εταιρίας Turbon International GmbH (στο εξής: Turbon International), με έδρα το Hattingen (Γερμανία), ως καθολικής διαδόχου της Kores Nordic Deutschland GmbH, και της Oberfinanzdirektion Koblenz σχετικά με τη δασμολογική κατάταξη κασετών μελανιού χωρίς ενσωματωμένη κεφαλή εκτυπώσεως, προοριζομένων να τοποθετηθούν στους εκτυπωτές μάρκας Epson Stylus Color, που λειτουργούν με έγχυση μελάνης.
Το Νομικό πλαίσιο
Η ΣΟ
3. Η ΣΟ, που θεσπίστηκε με τον κανονισμό 2658/87, έχει ως προορισμό να ικανοποιεί ταυτόχρονα τις απαιτήσεις του Κοινού Δασμολογίου και των στατιστικών του εξωτερικού εμπορίου της Ευρωπαϊκής Κοινότητας. Στηρίζεται στο εναρμονισμένο σύστημα περιγραφής και κωδικοποίησης των εμπορευμάτων (στο εξής: ΕΣ), το οποίο καταρτίστηκε από το Συμβούλιο Τελωνειακής Συνεργασίας, νυν Παγκόσμιο Οργανισμό Τελωνείων, που ιδρύθηκε με τη διεθνή σύμβαση που συνήφθη στις Βρυξέλλες στις 14 Ιουνίου 1983 και εγκρίθηκε εξ ονόματος της Κοινότητας με την απόφαση 87/369/ΕΟΚ του Συμβουλίου, της 7ης Απριλίου 1987 (ΕΕ L 198, σ. 1).
4. Η ΣΟ, ως είχε κατά τον χρόνο των πραγματικών περιστατικών της κύριας δίκης, όπως δηλαδή περιέχεται στο παράρτημα Ι του κανονισμού 1734/96, περιλάμβανε, μεταξύ άλλων, στο τμήμα VI, κεφάλαιο 32, με τίτλο «Δεψικά και βαφικά εκχυλίσματα· τανίνες και τα παράγωγά τους· χρωστικά και άλλες χρωστικές ύλες· χρώματα επίχρισης και βερνίκια· μαστίχες (στόκοι)· μελάνια», την κλάση 3215, με τίτλο «Μελάνια τυπογραφίας, μελάνια γραφής ή σχεδίασης και άλλα μελάνια, έστω και συμπυκνωμένα ή σε στερεές μορφές», καθώς και τις διακρίσεις 3215 90 10 και 3215 90 80, με τίτλο, αντιστοίχως, «Μελάνια γραφής και σχεδίασης» και «άλλα».
5. Στο τμήμα XVI, κεφάλαιο 84, με τίτλο «Πυρηνικοί αντιδραστήρες, λέβητες, μηχανές, συσκευές και μηχανικές επινοήσεις. Μέρη αυτών των μηχανών ή συσκευών», η ΣΟ περιλάμβανε, μεταξύ άλλων, την κλάση 8471, με τίτλο «Αυτόματες μηχανές επεξεργασίας πληροφοριών και μονάδες (στοιχεία) αυτών· μαγνητικές ή οπτικές διατάξεις ανάγνωσης, μηχανές εγγραφής των πληροφοριών σε υπόθεμα με κωδικοποιημένη μορφή και μηχανές επεξεργασίας των πληροφοριών αυτών, που δεν κατονομάζονται ούτε περιλαμβάνονται αλλού», και τη διάκριση 8471 60 40, με τίτλο «Εκτυπωτές». Περιλάμβανε επίσης τη διάκριση 8473, με τίτλο «Μέρη και εξαρτήματα (άλλα από τα κιβώτια μεταφοράς, τα καλύμματα και τα παρόμοια) που αναγνωρίζονται ότι προορίζονται αποκλειστικά ή κύρια για τις μηχανές ή συσκευές των κλάσεων 8469 έως 8472» καθώς και τη διάκριση 8473 30 90, με τίτλο «άλλα».
6. Οι γενικοί κανόνες για την ερμηνεία της ΣΟ, που περιέχονται στο πρώτο τμήμα αυτής, τίτλος I, μέρος A, προβλέπουν, μεταξύ άλλων:
«Η κατάταξη των εμπορευμάτων στη ΣΟ πραγματοποιείται σύμφωνα με τις παρακάτω αρχές:
1. Το κείμενο των τίτλων των τμημάτων, των κεφαλαίων ή των υποκεφαλαίων θεωρείται ότι έχει μόνον ενδεικτική αξία, δεδομένου ότι η κατάταξη καθορίζεται νόμιμα σύμφωνα με το κείμενο των κλάσεων και σημειώσεων των τμημάτων ή των κεφαλαίων και σύμφωνα με τους παρακάτω κανόνες, εφόσον αυτοί δεν είναι αντίθετοι προς το κείμενο των εν λόγω κλάσεων και σημειώσεων.
2. α) [...]
β) Κάθε αναφορά σε μία ύλη μέσα σε ορισμένη κλάση καλύπτει την ύλη αυτή, είτε σε αμιγή κατάσταση είτε αναμεμειγμένη ή και συνδυασμένη με άλλες ύλες. Επίσης, κάθε αναφορά σε τεχνουργήματα από ορισμένη ύλη καλύπτει τα τεχνουργήματα που αποτελούνται εξ ολοκλήρου ή μερικώς από την ύλη αυτή. Η κατάταξη των αναμεμειγμένων αυτών προϊόντων ή των συνθέτων αυτών ειδών γίνεται σύμφωνα με τις αρχές που αναφέρονται στον κανόνα 3.
3. Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, κατ’ εφαρμογή του κανόνα 2β ή σε κάθε άλλη περίπτωση, η κατάταξη γίνεται σύμφωνα με τα παρακάτω:
α) Η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο. Εντούτοις, όταν δύο ή περισσότερες κλάσεις καλύπτουν κάθε μία ένα μόνο τμήμα των υλών που αποτελούν ένα αναμιγμένο προϊόν ή ένα σύνθετο είδος ή ένα μόνο τμήμα των ειδών, στην περίπτωση εμπορευμάτων που παρουσιάζονται σε σύνολα συσκευασμένα για τη λιανική πώληση, αυτές οι κλάσεις πρέπει να θεωρούνται, σε σχέση με αυτό το προϊόν ή αυτό το είδος, ως εξίσου εξειδικευμένες έστω και αν μία από αυτές δίνει μια περισσότερο ακριβή ή περισσότερο πλήρη περιγραφή.
β) Τα αναμεμειγμένα προϊόντα, τα τεχνουργήματα και τα είδη που αποτελούνται από διάφορες ύλες ή προκύπτουν από τη συναρμολόγηση διαφόρων αντικειμένων, καθώς και τα εμπορεύματα που παρουσιάζονται σε σύνολα συσκευασμένα για τη λιανική πώληση, στα οποία η κατάταξη δεν μπορεί να γίνει με εφαρμογή του κανόνα 3α, κατατάσσονται σύμφωνα με την ύλη ή το είδος που δίνει σε αυτά τον ουσιώδη τους χαρακτήρα όταν είναι δυνατός αυτός ο καθορισμός.
[...]»
Οι επεξηγηματικές σημειώσεις του ΕΣ
7. Δυνάμει του άρθρου 6, παράγραφος 1, της διεθνούς συμβάσεως της 14ης Ιουνίου 1983, συστάθηκε επιτροπή, καλούμενη «επιτροπή του εναρμονισμένου συστήματος», η οποία αποτελείται από εκπροσώπους κάθε συμβαλλόμενου μέρους. Το έργο της συνίσταται, μεταξύ άλλων, στο να προτείνει τροπολογίες της εν λόγω συμβάσεως και να συντάσσει επεξηγηματικές σημειώσεις, γνωμοδοτήσεις περί δασμολογικής κατατάξεως και άλλες γνωμοδοτήσεις για την ερμηνεία του ΕΣ.
8. Κατά το σημείο VIII της επεξηγηματικής σημειώσεως του ΕΣ σχετικά με τον γενικό κανόνα 3β, «το γνώρισμα που προσδιορίζει τον χαρακτήρα ενός προϊόντος διαφέρει ανάλογα με το είδος του προϊόντος. Παραδείγματος χάρη, ο χαρακτήρας ενός προϊόντος μπορεί να προκύπτει από το είδος και τα χαρακτηριστικά κατασκευής της ύλης ή των συστατικών μερών, από το μέγεθός τους, τον όγκο τους, το βάρος τους, την αξία τους ή τη σπουδαιότητά τους σε σχέση με τη χρησιμοποίηση του προϊόντος».
Η διαφορά της κύριας δίκης και το προδικαστικό ερώτημα
9. Με απόφαση της 7ης Φεβρουαρίου 2002, C-276/00, Turbon International (Συλλογή 2002, σ. I‑1389), το Δικαστήριο αποφάνθηκε ότι το παράρτημα Ι του κανονισμού 2658/87, όπως τροποποιήθηκε με τον κανονισμό 1734/96, πρέπει να ερμηνευθεί υπό την έννοια ότι μια κασέτα μελανιού χωρίς ενσωματωμένη κεφαλή εκτυπώσεως, αποτελούμενη από πλαστική φύσιγγα, αφρώδες πλαστικό, μεταλλικό πλέγμα, μονωτικούς συνδέσμους, μεμβράνη σφραγίσεως, μια ετικέτα, μελάνι και υλικό συσκευασίας, η οποία, όσον αφορά τόσο την κασέτα όσο και το μελάνι, μπορεί να χρησιμοποιηθεί μόνο σε εκτυπωτή με χαρακτηριστικά όμοια με αυτά των εκτυπωτών μάρκας Epson Stylus Color, που λειτουργούν με έγχυση μελάνης, πρέπει να καταταγεί στη διάκριση 3215 90 80 της ΣΟ.
10. Από την περί παραπομπής απόφαση προκύπτει ότι, κατόπιν της αποφάσεως αυτής, η Turbon International αμφισβήτησε ενώπιον του αιτούντος δικαστηρίου την αιτιολογία του Δικαστηρίου που περιλαμβάνεται στη σκέψη 30 της εν λόγω αποφάσεως, σύμφωνα με την οποία η μηχανική και ηλεκτρονική λειτουργία του εκτυπωτή δεν εξαρτάται από την ύπαρξη κασέτας μελανιού όπως αυτή για την οποία πρόκειται στην κύρια δίκη. Η Turbon International υποστηρίζει ότι αυτή η άποψη δεν είναι στην πραγματικότητα ορθή και ότι το Δικαστήριο εσφαλμένως συνήγαγε ότι η κασέτα μελανιού, όπως αυτή για την οποία πρόκειται στην κύρια δίκη, δεν μπορεί να χαρακτηριστεί ως «μέρος» εκτυπωτή υπό την έννοια της κλάσεως 8473 της ΣΟ.
11. Δυνάμει μέτρου που διατάχθηκε στο πλαίσιο της αποδεικτικής διαδικασίας, το αιτούν δικαστήριο παρέστη σε επίδειξη της λειτουργίας ενός εκτυπωτή Epson Stylus Color υπό διαφορετικές συνθήκες λειτουργίας.
12. Κατά το αιτούν δικαστήριο, η επίδειξη αυτή επιβεβαίωσε τον ισχυρισμό της Turbon International, δηλαδή ότι, οσάκις ο εκτυπωτής είναι συνδεδεμένος με ηλεκτρονικό υπολογιστή και δεν περιέχει κασέτα ή περιέχει μόνο μια κασέτα, δεν αντιδρά στην παρεχόμενη μέσω του υπολογιστή αυτού εντολή εκτυπώσεως. Τα στοιχεία δεν μεταφέρονται από τον υπολογιστή στον εκτυπωτή ούτε κινείται παλινδρομικώς η κεφαλή του εκτυπωτή. Ομοίως, ο εκτυπωτής δεν τραβάει το χαρτί. Ο εκτυπωτής είναι ούτως ειπείν ανενεργός.
13. Το αιτούν δικαστήριο προσθέτει ότι, αντιθέτως, όταν τοποθετούνται κασέτες μελανιού, και δη ανεξαρτήτως του αν αυτές είναι γεμάτες ή άδειες, ο εκτυπωτής κατ’ αρχάς ενεργοποιείται, ήτοι επιτελεί μια εσωτερική μηχανική πράξη η οποία σκοπεί στο να μην υφίσταται αέρας μεταξύ της κεφαλής εκτυπώσεως της συσκευής και των κασετών που έχουν εισαχθεί στο σύστημα εφοδιασμού. Τα στοιχεία μεταφέρονται από τον υπολογιστή στον εκτυπωτή και η κεφαλή εκτυπώσεως τίθεται σε κίνηση. Εξάλλου, το χαρτί τραβιέται ακόμη και αν χρησιμοποιούνται άδειες κασέτες, όπου πάντως η διαφορά είναι ότι, αν χρησιμοποιούνται άδειες κασέτες, το φύλο χαρτιού βγαίνει από τον εκτυπωτή άγραφο.
14. Λαμβάνοντας υπόψη τις διαπιστώσεις αυτές, το αιτούν δικαστήριο διερωτάται μήπως οι οικείες κασέτες μελάνης πρέπει, εντούτοις, να χαρακτηριστούν «μέρος» εκτυπωτή και, επομένως, να καταταγούν στην κλάση 8473 της ΣΟ.
15. Εκτιμώντας ότι η λύση των διαφορών, των οποίων επιλήφθηκε, απαιτεί την ερμηνεία των κλάσεων 3215 και 8473 της ΣΟ, το Hessisches Finanzgericht Kassel αποφάσισε να αναστείλει τη διαδικασία και να υποβάλει στο Δικαστήριο το ακόλουθο προδικαστικό ερώτημα:
«Αντίθετα προς την απόφανση που διατύπωσε το Δικαστήριο με την απόφασή του [Turbon International, προπαρατέθηκε], σύμφωνα με την οποία το παράρτημα I του κανονισμού (ΕΟΚ) 2658/87[...], όπως τροποποιήθηκε με τον κανονισμό (ΕΚ) 1734/96 [...], πρέπει να ερμηνεύεται υπό την έννοια ότι μια κασέτα μελανιού χωρίς ενσωματωμένη κεφαλή εκτυπώσεως, αποτελούμενη από πλαστική φύσιγγα, αφρώδες πλαστικό, μεταλλικό πλέγμα, μονωτικούς συνδέσμους, μεμβράνη σφραγίσεως, ετικέτα, μελάνη και υλικό συσκευασίας, η οποία, όσον αφορά τόσο την κασέτα όσο και το μελάνι, μπορεί να χρησιμοποιηθεί μόνο σε εκτυπωτή με χαρακτηριστικά όμοια με αυτά των εκτυπωτών μάρκας Epson Stylus Color, που λειτουργούν με έγχυση μελάνης, πρέπει να κατατάσσεται στη διάκριση 3215 90 80 της [ΣΟ], δεν πρέπει ορθότερα να κατατάσσεται η προπεριγραφείσα κασέτα μελάνης στην κλάση 8473 της ΣΟ ως μέρος ή εξάρτημα ενός εκτυπωτή, στο μέτρο που η ηλεκτρονική και μηχανική λειτουργία του εκτυπωτή εξαρτάται από την ύπαρξη μιας τέτοιας κασέτας;»
Επί του προδικαστικού ερωτήματος
16. Κατά πάγια νομολογία, χάριν της ασφάλειας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και τις αντικειμενικές τους ιδιότητες, όπως καθορίζονται στο κείμενο της κλάσεως της ΣΟ. Οι επεξηγηματικές σημειώσεις που καταρτίστηκαν από την Επιτροπή των Ευρωπαϊκών Κοινοτήτων, όσον αφορά τη ΣΟ, και από τον Παγκόσμιο Οργανισμό Τελωνείων, όσον αφορά το ΕΣ, συμβάλλουν σημαντικά στην ερμηνεία του περιεχομένου των διαφόρων δασμολογικών κλάσεων, χωρίς, πάντως, να έχουν υποχρεωτική νομική ισχύ (απόφαση της 13ης Ιουλίου 2006, C-14/05, Anagram International, που δεν έχει δημοσιευθεί ακόμη στη Συλλογή, σκέψη 20).
17. Ομοίως από τη νομολογία του Δικαστηρίου προκύπτει ότι ο όρος «μέρος», υπό την έννοια της κλάσεως 8473 της ΣΟ, συνεπάγεται την παρουσία ενός συνόλου για τη λειτουργία του οποίου το μέρος είναι απαραίτητο (απόφαση της 19ης Οκτωβρίου 2000, C-339/98, Peacock, Συλλογή 2000, σ. I-8947, σκέψη 21).
18. Εν προκειμένω, από τα εμπεριστατωμένα στοιχεία που ανακοίνωσε το αιτούν δικαστήριο φαίνεται ότι η κασέτα αυτή καθ’ εαυτήν είναι απαραίτητη για τη λειτουργία του εκτυπωτή. Επομένως, μπορεί να χαρακτηριστεί ως «μέρος» και, για τον λόγο αυτό, να καταταγεί στη διάκριση 8473 30 90 της ΣΟ.
19. Πάντως, όπως παρατηρεί η γενική εισαγγελέας στα σημεία 72 και 74 των προτάσεών της, το περιλαμβανόμενο στην κασέτα μελάνι δεν μπορεί να χαρακτηριστεί ως μέρος του εκτυπωτή. Μια κασέτα μελανιού, όπως αυτή για την οποία πρόκειται στην κύρια δίκη, αποτελείται, έτσι, από δύο στοιχεία τα οποία, εξεταζόμενα μεμονωμένα, μπορούν το καθένα από αυτά να συνδέεται με μια κλάση, ήτοι τις διακρίσεις 3215 90 80 και 8473 30 90 της ΣΟ, χωρίς εντούτοις να μπορεί καμία να περιλάβει το προϊόν στο σύνολό του.
20. Επειδή το επίδικο προϊόν αποτελείται από διαφορετικές ύλες και ουδεμία από τις αναφερθείσες πιο πάνω δύο διακρίσεις είναι ειδικότερη της άλλης, η μόνη διάταξη που μπορεί να χρησιμεύσει για την κατάταξη του προϊόντος αυτού είναι ο γενικός κανόνας 3β (βλ., υπό την έννοια αυτή, την απόφαση της 21ης Ιουνίου 1988, 253/87, Sportex, Συλλογή 1988, σ. 3351, σκέψη 7).
21. Δυνάμει του γενικού αυτού κανόνα, είναι αναγκαίο, για τη δασμολογική κατάταξη ενός προϊόντος, να εξακριβωθεί ποια από τις ύλες που το συνθέτουν είναι αυτή που του προσδίδει τον ουσιώδη χαρακτήρα του, πράγμα το οποίο μπορεί να γίνει θέτοντας το ερώτημα αν το προϊόν θα εξακολουθούσε να διατηρεί ή όχι τις ιδιότητες που το χαρακτηρίζουν χωρίς το ένα ή το άλλο από τα συστατικά του στοιχεία (προπαρατεθείσα απόφαση Sportex, σκέψη 8· βλ. επίσης, υπό την έννοια αυτή, αποφάσεις της 10ης Μαΐου 2001, C-288/99, VauDe Sport, Συλλογή 2001, σ. I-3683, σκέψη 25, και Turbon International, προπαρατέθηκε, σκέψη 26).
22. Ομοίως, όπως αναφέρει το σημείο VIII της επεξηγηματικής σημειώσεως του ΕΣ σχετικά με τον γενικό κανόνα 3β, το γνώρισμα που προσδιορίζει τον ουσιώδη χαρακτήρα μπορεί, ανάλογα με το είδος του προϊόντος, να προκύπτει για παράδειγμα από το είδος και τα χαρακτηριστικά κατασκευής της ύλης ή των συστατικών μερών, από το μέγεθός τους, τον όγκο τους, το βάρος τους, την αξία τους ή τη σπουδαιότητα μιας εκ των υλών κατασκευής σε σχέση με τη χρησιμοποίηση των προϊόντων.
23. Όμως, ακόμη και αν μια κασέτα μελανιού, όπως αυτή για την οποία πρόκειται στην κύρια δίκη, είναι κατασκευασμένη κατά τέτοιο τρόπο ώστε ο εκτυπωτής να μη λειτουργεί όταν δεν υπάρχει η εν λόγω κασέτα, εντούτοις, το περιλαμβανόμενο στην κασέτα μελάνι έχει προέχουσα σημασία για τη χρησιμοποίηση του οικείου προϊόντος. Πράγματι, η κασέτα μελάνης δεν τοποθετείται μέσα στον εκτυπωτή για να λειτουργήσει ο εκτυπωτής ως τοιούτος, αλλά ακριβώς για να τον εφοδιάσει με μελάνη. Επομένως, το μελάνι πρέπει να θεωρείται ότι προσδίδει στην κασέτα μελανιού, όπως αυτή για την οποία πρόκειται στην κύρια δίκη, τον ουσιώδη χαρακτήρα της.
24. Την ερμηνεία αυτή δεν μπορεί να αναιρέσει το επιχείρημα της προσφεύγουσας της κύριας δίκης, σύμφωνα με το οποίο οι κασέτες μελανιού που διαθέτουν ενσωματωμένη κεφαλή εκτυπώσεως κατατάσσονται στην κλάση 8473 της ΣΟ. Πράγματι, δεδομένου ότι αυτές οι κασέτες μελανιού αποτελούνται από άλλες ύλες απ’ ό,τι οι κασέτες μελανιού για τις οποίες πρόκειται στην κύρια δίκη, η δασμολογική κατάταξη των πρώτων δεν καθορίζει κατ’ ανάγκη τη δασμολογική κατάταξη αυτών των τελευταίων.
25. Επομένως, στο υποβληθέν ερώτημα πρέπει να δοθεί η απάντηση ότι το παράρτημα Ι του κανονισμού 2658/87, όπως τροποποιήθηκε με τον κανονισμό 1734/96, πρέπει να ερμηνευθεί υπό την έννοια ότι μια κασέτα μελανιού χωρίς ενσωματωμένη κεφαλή εκτυπώσεως, αποτελούμενη από πλαστική φύσιγγα, αφρώδες πλαστικό, μεταλλικό πλέγμα, μονωτικούς συνδέσμους, μεμβράνη σφραγίσεως, μια ετικέτα, μελάνι και υλικό συσκευασίας, η οποία, όσον αφορά τόσο την κασέτα όσο και το μελάνι, μπορεί να χρησιμοποιηθεί μόνο σε εκτυπωτή με χαρακτηριστικά όμοια με αυτά των εκτυπωτών μάρκας Epson Stylus Color, που λειτουργούν με έγχυση μελάνης, πρέπει να καταταγεί στη διάκριση 3215 90 80 της ΣΟ.
Επί των δικαστικών εξόδων
26. Δεδομένου ότι η διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ’ αυτό εναπόκειται να αποφανθεί επί των εξόδων. Τα έξοδα στα οποία υποβλήθηκαν όσοι κατέθεσαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
Διατακτικό
Για τους λόγους αυτούς, το Δικαστήριο (δεύτερο τμήμα) αποφαίνεται:
Το παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο, όπως τροποποιήθηκε με τον κανονισμό (ΕΚ) 1734/96 της Επιτροπής, της 9ης Σεπτεμβρίου 1996, πρέπει να ερμηνευθεί υπό την έννοια ότι μια κασέτα μελανιού χωρίς ενσωματωμένη κεφαλή εκτυπώσεως, αποτελούμενη από πλαστική φύσιγγα, αφρώδες πλαστικό, μεταλλικό πλέγμα, μονωτικούς συνδέσμους, μεμβράνη σφραγίσεως, μια ετικέτα, μελάνι και υλικό συσκευασίας, η οποία, όσον αφορά τόσο την κασέτα όσο και το μελάνι, μπορεί να χρησιμοποιηθεί μόνο σε εκτυπωτή με χαρακτηριστικά όμοια με αυτά των εκτυπωτών μάρκας Epson Stylus Color, που λειτουργούν με έγχυση μελάνης, πρέπει να καταταγεί στη διάκριση 3215 90 80 της Συνδυασμένης Ονοματολογίας.